Projekts

LATVIJAS REPUBLIKAS MINISTRU KABINETS

2014. gada \_\_.\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_\_ \_\_\_.§)

**Mediatoru sertifikācijas un atestācijas kārtība**

Izdoti saskaņā ar

Mediācijas likuma

20. panta ceturto daļu

un 21. panta ceturto un sesto daļu

**I. Vispārīgie jautājumi**

1. Noteikumi nosaka:

1.1. kārtību, kādā persona, kura vēlas kļūt par sertificētu mediatoru, (turpmāk – kandidāts) piesakās mediatora sertifikācijas pārbaudījumam (turpmāk – sertifikācijas pārbaudījums);

1.2. sertifikācijas pārbaudījuma saturu un norises kārtību;

1.3. sertificēta mediatora atestācijas pārbaudījuma (turpmāk – atestācijas pārbaudījums) saturu un norises kārtību;

1.4. Mediatoru sertifikācijas un atestācijas komisijas (turpmāk – komisija) darbības kārtību un kompetenci;

1.5. sertifikācijas un atestācijas pārbaudījumu maksu;

1.6. sertificēta mediatora sertifikāta paraugu.

2. Sertifikācijas pārbaudījuma maksa ir 205 *euro*.

3. Atestācijas pārbaudījuma maksa ir 51 *euro*.

4. Sertifikācijas vai atestācijas pārbaudījuma maksa iemaksājama Sertificētu mediatoru padomes (turpmāk – padome) kontā.

5. Padome ir atbildīga par sertifikācijas un atestācijas pārbaudījumu organizāciju, to tehnisko nodrošinājumu, kā arī sertifikācijas un atestācijas pārbaudījumu materiālu glabāšanu.

6. Sertifikācijas pārbaudījuma pirmās, otrās un trešās daļas testa un teorijas jautājumi, kā arī konfliktsituācijas konkrēta mediācijas procesa fāzes raksturojums kandidātiem pirms sertifikācijas pārbaudījuma nav pieejams.

**II.** **Komisija**

7. Sertifikācijas un atestācijas pārbaudījumu veic saskaņā ar Mediācijas likumu izveidota komisija.

8. Komisijas priekšsēdētājs vada komisijas sēdes un ir atbildīgs par sertifikācijas un atestācijas pārbaudījuma norises gaitas un rezultātu noteikšanas atbilstību tiesību normu prasībām.

9. Komisijas sekretāra pienākumus pilda padomes norīkota persona.

10. Komisija ir lemttiesīga, ja komisijas darbā un lēmuma pieņemšanā piedalās ne mazāk kā četri komisijas locekļi, ieskaitot komisijas priekšsēdētāju.

11. Komisijas sēdes ir slēgtas. Tiesības iepazīties ar informāciju, kas saistīta ar kandidātu un sertificētu mediatoru novērtēšanas procesu, piešķir komisijas priekšsēdētājs ar rakstisku atļauju, ievērojot Informācijas atklātības likumā noteikto kārtību.

12. Komisijas loceklis nepiedalās kandidāta vai sertificēta mediatora vērtēšanā, ja attiecīgais kandidāts vai sertificēts mediators ir komisijas locekļa laulātais, komisijas locekļa vai viņa laulātā radinieks taisnā līnijā visās pakāpēs, sānu līnijā līdz ceturtajai pakāpei vai svainībā līdz trešajai pakāpei, kā arī ir komisijas locekļa vai viņa laulātā adoptētājs vai adoptētais, komisijas locekļa vai viņa laulātā aizgādnībā vai aizgādībā. Komisijas loceklis nepiedalās vērtēšanā arī tad, ja komisijas loceklis ir personīgi vai mantiski tieši vai netieši ieinteresēts iznākumā vai ir citi apstākļi, kas rada pamatotas šaubas par viņa objektivitāti. Šādos gadījumos komisijas loceklis par šiem apstākļiem paziņo komisijai, kas pieņem lēmumu, ka attiecīgais komisijas loceklis nepiedalās konkrētā kandidāta vai sertificēta mediatora vērtēšanā.

13. Komisijas sēdes protokolē. Protokolā norāda sertifikācijas vai atestācijas pārbaudījuma norises vietu, laiku, komisijas sastāvu, komisijas apspriežu laiku un pieņemtos lēmumus, kandidātus, kuri kārto eksāmenu, un sertificētus mediatorus, kuri kārto atestācijas pārbaudījumu, kā arī kandidātus un sertificētus mediatorus, kuri nav ieradušies, pārbaudījuma otrās un trešās daļas variantu, mutiski uzdotos jautājumus, uz tiem sniegtās atbildes un pirmās, otrās un trešās daļas vērtējumu. Komisijas sēdes protokolu paraksta visi komisijas locekļi, kas piedalījušies vērtēšanā, un komisijas sekretārs.

14. Protokola oriģināleksemplāru un tā pielikumus padome glabā piecus gadus no sertifikācijas vai atestācijas pārbaudījuma norises dienas.

**III. Mediatora sertifikācijas pārbaudījums, pārbaudījuma vērtēšanas kārtība un rezultātu paziņošana**

15. Lai kandidāts nokārtotu sertifikācijas pārbaudījumu, pārbauda viņa zināšanas un prasmes šādās jomās:

15.1. mediācijas teorētiskie pamati;

15.2. konflikta analīzes un apstrādes veidi;

15.3. metodes un paņēmieni mediācijā;

15.4. mediatora ētika un mediācijas procesa principi;

15.5. bērnu tiesību aizsardzība mediācijā.

16. Sertifikācijas pārbaudījumu padome rīko ne retāk kā reizi gadā. Informāciju par sertifikācijas pārbaudījuma rīkošanu un norises dienu padome izsludina oficiālā izdevumā „Latvijas Vēstnesis” un publicē padomes interneta vietnē ne vēlāk kā trīs mēnešus pirms sertifikācijas pārbaudījuma norises dienas. Informāciju par sertifikācijas pārbaudījuma rīkošanu un norises dienu padome vienlaikus nosūta Tieslietu ministrijai.

17. Kandidāts ne vēlāk kā 30 dienas pēc sertifikācijas pārbaudījumu norises datuma izsludināšanas iesniedz padomē Mediācijas likuma 21. panta pirmajā daļā minēto iesniegumu un šādus dokumentus:

17.1. dzīves gājuma aprakstu (CV *Europass* formā);

17.2. kandidāta izglītību apliecinošu dokumentu kopijas;

17.3. dokumenta kopiju, kas apliecina valsts valodas prasmes augstākajā līmenī atbilstoši Valsts valodas likuma prasībām (ja vispārējās izglītības programma nav apgūta latviešu valodā);

17.4. apliecinājumu par mediatora apmācības kursa apguvi ne mazāk kā 30 akadēmisko stundu apmērā;

17.5. apliecinājumu, ka uz kandidātu neattiecas Mediācijas likuma 19.panta otrajā daļā minētie ierobežojumi;

17.6. dokumentu par sertifikācijas pārbaudījuma maksas nomaksu.

18. Iesniegumam pievieno normatīvajos aktos noteiktā kārtībā apliecinātas dokumentu kopijas un nepieciešamības gadījumā uzrāda šo dokumentu oriģinālus. Dokumentus iesniedz latviešu valodā vai pievienojot normatīvajos aktos noteiktajā kārtībā apliecinātu tulkojumu. Iesniegtos dokumentus kandidātam atpakaļ neizsniedz.

19. Padome izskata šo noteikumu 17.punktā minētos dokumentus un mēneša laikā no iesnieguma saņemšanas dienas rakstiski nosūta kandidātam paziņojumu par atļauju kārtot sertifikācijas pārbaudījumu, vai atteikumu kārtot sertifikācijas pārbaudījumu.

20. Padome kandidātam atsaka sertifikācijas pārbaudījuma kārtošanu, ja kandidāts nav iesniedzis visus šo noteikumu 17.punktā minētos dokumentus, konstatēta neatbilstība Mediācijas likumā noteiktajām kandidātam izvirzītajām prasībām vai kandidāts ir nokavējis noteikto dokumentu iesniegšanas termiņu.

21. Šo noteikumu 20.punktā noteikto padomes atteikumu kandidāts mēneša laikā pēc atteikuma paziņošanas var apstrīdēt Tieslietu ministrijā.

22.Sertifikācijas pārbaudījuma vietu un laiku nosaka padome un vismaz septiņas darbdienas pirms sertifikācijas pārbaudījuma informē par to kandidātu, nosūtot pa pastu rakstisku paziņojumu uz kandidāta norādīto adresi un, ja iespējams, izmantojot arī citus saziņas līdzekļus.

23. Pirms sertifikācijas pārbaudījuma kandidāts uzrāda komisijas sekretāram personu apliecinošu dokumentu. Komisijas sekretārs reģistrē kandidāta vārdu, uzvārdu un personas kodu (ja personai nav personas koda, norāda dzimšanas datus) šo noteikumu 13.punktā minētajā protokolā.

24. Pirms sertifikācijas pārbaudījuma komisijas priekšsēdētājs informē kandidātus par sertifikācijas pārbaudījuma norises kārtību un komisijas sastāvu.

25. Ja kandidāts nokavē sertifikācijas pārbaudījuma sākumu, viņam ar komisijas priekšsēdētāja atļauju ir tiesības kārtot sertifikācijas pārbaudījumu, bet tā izpildes laiks netiek pagarināts un tas tiek norādīts protokolā.

26. Ja kandidāts attaisnojošu iemeslu dēļ neierodas uz sertifikācijas pārbaudījumu, viņam ir tiesības kārtot to nākamajā padomes izsludinātajā sertifikācijas pārbaudījuma laikā. Sertifikācijas maksa atkārtoti nav jāmaksā. Par to, vai neierašanās iemesli atzīstami par attaisnojošiem, lemj padome. Padomes lēmumu kandidāts mēneša laikā pēc lēmuma paziņošanas var apstrīdēt Tieslietu ministrijā.

27. Ja kandidāta neierašanās iemesli uz sertifikācijas pārbaudījumu netiek atzīti par attaisnojošiem, sertifikācijas pārbaudījuma maksa netiek atmaksāta.

28. Sertifikācijas pārbaudījuma laikā tā norises telpā (turpmāk – pārbaudījuma telpa) drīkst atrasties tikai kandidāti, kuri kārto sertifikācijas pārbaudījumu, komisijas locekļi un komisijas sekretārs.

29. Sertifikācijas pārbaudījuma laikā kandidātam nav atļauts:

29.1. palīdzēt citiem kandidātiem vai sarunāties ar tiem;

29.2. lietot palīgmateriālus, tai skaitā sakaru līdzekļus, piezīmju datorus, literatūru u.tml.;

29.3. atstāt pārbaudījuma telpu bez komisijas priekšsēdētāja atļaujas.

30. Ja kandidāts neievēro šo noteikumu 29.punktā minētos noteikumus, komisijas priekšsēdētājs viņu brīdina, protokolā izdarot atzīmi par izteikto brīdinājumu. Ja kandidāts pēc brīdinājuma saņemšanas pārkāpumu izdara atkārtoti, komisijas priekšsēdētājs izraida attiecīgo kandidātu no pārbaudījuma telpas. Šādā gadījumā komisija aizliedz kandidātam piedalīties sertifikācijas pārbaudījuma turpmākā kārtošanā un protokolā izdara atzīmi par sertifikācijas pārbaudījuma nenokārtošanu.

31. Sertifikācijas pārbaudījuma pirmās, otrās un trešās daļas norises laikā aizliegts patvaļīgi atstāt pārbaudījuma telpu. Izņēmuma gadījumā komisijas priekšsēdētājs var atļaut iziet no pārbaudījuma telpas vienlaikus ne vairāk kā vienam kandidātam. Šādā gadījumā kandidāts savu rakstu darbu nodod komisijas priekšsēdētājam, un komisijas priekšsēdētājs uz tā atzīmē prombūtnes faktu un laiku. Kandidāta prombūtnes faktu un laiku atzīmē arī protokolā. Kandidātam pārbaudes uzdevumu izpildes laiks netiek pagarināts.

32. Sertifikācijas pārbaudījumam ir trīs daļas:

32.1. pirmajā daļā kandidāts sniedz rakstiskas atbildes uz 30 testa jautājumiem;

32.2. otrajā daļā kandidāts rakstiski sniedz atbildes uz diviem teorijas jautājumiem;

32.3. trešajā daļā izspēlē biļetē aprakstītas konkrētas konfliktsituācijas mediācijas procesa fāzi.

33. Komisija pirms katra sertifikācijas pārbaudījuma sagatavo un komisijas priekšsēdētājs apstiprina pārbaudījuma pirmās, otrās un trešās daļas saturu. Pārbaudījuma otrajai un trešajai daļai sagatavo ne mazāk kā trīs variantus (biļetes).

34. Sertifikācijas pārbaudījuma pirmajā daļā kandidāts vienas stundas laikā rakstiski atzīmē atbildes uz 30 testa jautājumiem. Pēc testa aizpildīšanas kandidāts to iesniedz komisijas priekšsēdētājam un atstāj pārbaudījuma telpu.

35. Pēc sertifikācijas pārbaudījuma pirmās daļas beigām komisijas priekšsēdētājs pasludina pārtraukumu. Pārtraukuma laikā komisija novērtē sertifikācijas pārbaudījuma pirmās daļas darbus. Pirmās daļas rezultātus komisijas priekšsēdētājs paziņo kandidātiem.

36. Sertifikācijas pārbaudījuma pirmā daļa ir nokārtota, ja kandidāts ir pareizi atbildējis uz vismaz 22 jautājumiem. Negatīva vērtējuma saņemšana sertifikācijas pārbaudījuma pirmajā daļā liedz kandidātam tiesības piedalīties sertifikācijas pārbaudījuma otrajā un trešajā daļā. Pirmās daļas rezultātu ieraksta protokolā.

37. Sertifikācijas pārbaudījuma otrajā daļā komisija aicina kandidātus, kuri nokārtojuši pārbaudījuma pirmo daļu. Kandidātus sertifikācijas pārbaudījuma norises telpā aicina pa vienam alfabēta secībā pēc uzvārdiem, ja komisija nenosaka citu kārtību, un uzaicina izlozēt sertifikācijas pārbaudījuma otrās daļas biļeti ar diviem teorijas jautājumiem.

38. Sertifikācijas pārbaudījuma otrās daļas biļetes numuru kandidāts uzrāda komisijas priekšsēdētājam, un komisijas sekretārs to ieraksta protokolā.

39. Komisija nosaka, cik kandidātu sertifikācijas pārbaudījuma otrajā daļā vienlaikus drīkst atrasties pārbaudījuma telpā.

40. Sertifikācijas pārbaudījuma otrās daļas atbilžu sagatavošanai ir paredzēta viena stunda. Kandidāts var rakstiski sagatavotās atbildes iesniegt komisijai ātrāk.

41. Kandidāts pēc rakstisko atbilžu sagatavošanas nodod darbu komisijai un atstāj pārbaudījuma telpu. Pēc tam, kad visi kandidāti nodevuši rakstiski sagatavotās atbildes sertifikācijas pārbaudījuma otrajā daļā, komisijas priekšsēdētājs pasludina pārtraukumu. Pārtraukuma laikā komisija novērtē sertifikācijas pārbaudījuma otrās daļas darbus un ieraksta to mediatora sertifikācijas vērtējuma lapā (1.pielikums).

42. Kandidāta zināšanas un prasmes sertifikācijas pārbaudījuma otrajā daļā komisijas loceklis vērtē 10 ballu sistēmā saskaņā ar sertifikācijas pārbaudījuma vērtēšanas kritērijiem, kas noteikti šo noteikumu 2.pielikumā.

43. Sertifikācijas pārbaudījuma otrā daļa ir nokārtota, ja pēc visu komisijas locekļu, kas piedalās sertifikācijas pārbaudījuma novērtēšanā, novērtējumu kopsummas izdalīšanas ar komisijas locekļu, kas piedalās vērtēšanā, skaitu kandidāts ir saņēmis vismaz četras balles. Iegūto aritmētisko rezultātu, ja nepieciešams, noapaļo līdz veselam skaitlim (decimāldaļskaitli, kuram aiz komata ir cipars “5”, apaļo uz augšu). Ja kandidāts eksāmena otrajā daļā saņēmis vidējo vērtējumu, kas ir zemāks par četrām ballēm, viņam nav tiesību piedalīties sertifikācijas pārbaudījuma trešajā daļā.

44. Sertifikācijas pārbaudījuma otrās daļas rezultātus ieraksta protokolā, un komisijas priekšsēdētājs tos paziņo kandidātiem.

45. Sertifikācijas pārbaudījuma trešajā daļā komisija aicina kandidātus, kuri nokārtojuši sertifikācijas pārbaudījuma otro daļu, pārbaudījuma telpā pa vienam alfabēta secībā pēc uzvārdiem, ja komisija nenosaka citu kārtību, un uzaicina izlozēt sertifikācijas pārbaudījuma trešās daļas biļeti ar konfliktsituācijas gadījuma aprakstu.

46. Sertifikācijas pārbaudījuma trešās daļas biļetes numuru kandidāts uzrāda komisijas priekšsēdētājam, un komisijas sekretārs to ieraksta protokolā.

47. Sertifikācijas pārbaudījuma trešajā daļā sertifikācijas pārbaudījuma telpā drīkst atrasties komisijas locekļi, komisijas sekretārs, kandidāts un ne vairāk par trīs komisijas pieaicinātām personām lomu izspēles nodrošināšanai. Pieaicināto personu vārdus, uzvārdus un personas kodus komisijas sekretārs fiksē protokolā.

48.  Sertifikācijas pārbaudījuma trešās daļas konfliktsituācijas izspēlei ir paredzētas ne vairāk kā 40 minūtes.

49. Pēc mediācijas procesa fāzes izspēles novadīšanas konfliktsituācijas risināšanai, komisijas locekļiem ir tiesības uzdot jautājumus kandidātam, lai precizētu mediācijas gadījuma izspēlē izmantotās metodes un citus ar mediācijas procesa vadīšanas prasmes novērtēšanu saistītus jautājumus.

50. Pēc tam, kad visi kandidāti veikuši mediācijas fāzes izspēli sertifikācijas pārbaudījuma trešajā daļā, komisijas priekšsēdētājs pasludina pārtraukumu. Pārtraukuma laikā komisija novērtē sertifikācijas pārbaudījuma trešās daļas sniegumu un ieraksta to mediatora sertifikācijas vērtējuma lapā (1.pielikums).

51. Kandidāta zināšanas un prasmes sertifikācijas pārbaudījuma trešajā daļā komisija vērtē 10 ballu sistēmā saskaņā ar sertifikācijas pārbaudījuma vērtēšanas kritērijiem, kas noteikti šo noteikumu 2.pielikumā.

52. Sertifikācijas pārbaudījuma trešā daļa ir nokārtota, ja pēc visu komisijas locekļu, kas piedalās sertifikācijas pārbaudījuma novērtēšanā, novērtējumu kopsummas izdalīšanas ar komisijas locekļu skaitu, kas piedalās vērtēšanā, kandidāts ir saņēmis vismaz četras balles. Iegūto aritmētisko rezultātu, ja nepieciešams, noapaļo līdz veselam skaitlim (decimāldaļskaitli, kuram aiz komata ir cipars “5”, apaļo uz augšu).

53. Sertifikācijas pārbaudījuma trešās daļas rezultātus ieraksta protokolā, un komisijas priekšsēdētājs paziņo kandidātiem sertifikācijas pārbaudījuma trešās daļas rezultātus, izsludinot pārtraukumu sertifikācijas pārbaudījuma vidējā vērtējuma noteikšanai.

54. Pēc sertifikācijas pārbaudījuma otrās un trešās daļas darbu novērtēšanas komisijas sekretārs apkopo minēto sertifikācijas pārbaudījuma daļu vērtējumu lapās ierakstītos rezultātus (3.pielikums). Kandidāta vidējo vērtējumu iegūst, summējot otrās un trešās daļas vidējo vērtējumu dalot to uz divi. Iegūto aritmētisko rezultātu, ja nepieciešams, noapaļo līdz veselam skaitlim (decimāldaļskaitli, kuram aiz komata ir cipars “5”, apaļo uz augšu). Sertifikācijas eksāmens ir nokārtots, ja kandidāta saņemtais vidējais vērtējums ir vismaz 7 balles.

35

55. Pēc vidējā vērtējuma noteikšanas komisijas priekšsēdētājs ne vēlāk kā trīs darbdienu laikā iesniedz padomē atzinumu par kandidātu sertifikācijas pārbaudījuma rezultātiem.

56. Padome, pamatojoties uz komisijas iesniegto atzinumu, 10 darbdienu laikā pieņem lēmumu par mediatora sertifikāta izsniegšanu vai par atteikumu izsniegt sertifikātu.

57. Šo noteikumu 56.punktā minēto lēmumu padome kandidātam nosūta piecu darbdienu laikā pēc lēmuma pieņemšanas dienas.

**IV. Mediatora sertifikāts un tā izsniegšana**

58. Mediatora sertifikātu (4.pielikums) izsniedz padome kandidātam, kurš nokārtojis sertifikācijas pārbaudījumu, vai sertificētam mediatoram pēc atestācijas pārbaudījuma nokārtošanas.

59. Nosūtot lēmumu par sertifikāta izsniegšanu vai atestāciju, padome norāda sertifikāta saņemšanas laiku un vietu.

60. Sertificēta mediatora sertifikāta derīguma termiņš ir pieci gadi.

61. Izsniegtos sertifikātus padome reģistrē – reģistrācijas numurā norāda sertifikāta izsniegšanas gada pēdējos divus ciparus un sertifikāta kārtas numuru attiecīgajā gadā.

62. Padome piecu darbdienu laikā pēc sertifikāta izsniegšanas sertificētu mediatoru sarakstā iekļauj Mediācijas likumā noteikto informāciju par sertificētu mediatoru.

63. Ja sertifikāta darbība tiek izbeigta, padome piecu darbdienu laikā:

63.1. paziņo lēmumu sertificētam mediatoram;

63.2. maina informāciju sertificēto mediatoru sarakstā.

**V. Sertificētu mediatoru atestācija**

64. Sertificēts mediators ne vēlāk kā divus mēnešus pirms sertifikāta darbības termiņa beigām iesniedz padomē pieteikumu sertificēta mediatora atestācijai.

65. Pieteikumam pievieno dokumentu par atestācijas maksas nomaksu.

66. Padome pieņem lēmumu atteikt atestāciju, ja:

66.1. sertificētam mediatoram sertifikāta darbība izbeigta saskaņā ar Mediācijas likuma 22.panta pirmo daļu;

66.2. sertificēts mediators nav izpildījis šo noteikumu 65.punktā minēto;

66.3. sertificēts mediators sniedzis nepatiesas ziņas ar profesionālo darbību saistītos jautājumos.

67. Ja lēmuma par sertificēta mediatora atestāciju pieņemšanas brīdī mediatora sertifikāta darbība apturēta, šo noteikumu 65.punktā minētā pieteikuma izskatīšanu atliek. Lēmumu par sertificēta mediatora atestāciju šādā gadījumā pieņem mēneša laikā no dienas, kas sertifikāta darbība atjaunota.

68. Padomes lēmumu par atestācijas atteikumu sertificēts mediators mēneša laikā pēc atteikuma paziņošanas var apstrīdēt Tieslietu ministrijā.

69. Ja sertificēta mediatora sertifikāta darbība saskaņā ar Mediācijas likumu tiek izbeigta, viņš var sertifikātu iegūt no jauna šo noteikumu IV nodaļā noteiktajā kārtībā.

70. Šo noteikumu 68.punktā minēto lēmumu padome nosūta pa pastu sertificētam mediatoram piecu darbdienu laikā pēc lēmuma pieņemšanas dienas.

71. Komisija vismaz septiņas darbdienas pirms atestācijas pārbaudījuma informē sertificētu mediatoru par atestācijas pārbaudījuma norises laiku un vietu, nosūtot pa pastu rakstisku paziņojumu uz sertificēta mediatora norādīto adresi, un, ja iespējams, izmantojot citus saziņas līdzekļus.

72. Atestācijas pārbaudījuma uzdevums ir noteikt sertificēta mediatora zināšanas un prasmes, kas nepieciešamas sertificēta mediatora profesionālajai darbībai, lai veicinātu sertificēta mediatora nepārtrauktu profesionālās un akadēmiskās kvalifikācijas celšanu un uzlabotu sertificēta mediatora sniegtā mediācijas pakalpojuma kvalitāti.

73. Ja sertificēts mediators attaisnojošu iemeslu dēļ neierodas uz atestācijas pārbaudījumu, komisija ir tiesīga veikt atestāciju bez viņa klātbūtnes, ja saņemts attiecīgs sertificēta mediatora iesniegums. Šajā gadījumā sertificēts mediators netiek atbrīvots no atestācijas pārbaudījuma maksas samaksas.

74. Ja sertificēts mediators tādu iemeslu dēļ, ko komisija atzīst par neattaisnojošiem, neierodas uz atestācijas pārbaudījumu, atestācija netiek veikta un atestācijas pārbaudījuma maksa viņam netiek atmaksāta.

75. Pirms atestācijas pārbaudījuma komisijas priekšsēdētājs iepazīstina sertificētu mediatoru ar komisijas sastāvu.

76. Atestācijas pārbaudījuma telpā drīkst atrasties tikai sertificēts mediators, kura darbība tiek novērtēta, komisijas locekļi un komisijas sekretārs.

77. Komisijas locekļi atestācijas pārbaudījumā vērtē sertificēta mediatora zināšanas un prasmes sertifikāta darbības periodā, ņemot vērā šādus kritērijus:

77.1. mediācijas pamatprincipu ievērošana;

77.2. pušu konflikta risināšanas procedūras ievērošana;

77.3. konfidencialitātes ievērošana;

77.4. konflikta risināšanā izmantotie konflikta analīzes un apstrādes veidi, to atbilstība konkrētajiem konflikta apstākļiem;

77.5. konfliktu risināšanā pielietoto metožu un paņēmienu atbilstība konflikta specifikai un to daudzveidība;

77.6. mediatora ētikas normu ievērošana;

77.7. mediatora darbību regulējošo tiesību normu izpratne un atbilstoša piemērošana;

77.8. bērnu tiesību aizsardzība mediācijā.

78. Komisijas locekļiem ir tiesības uzdot precizējošus jautājumus, kas saistīti ar sertificēta mediatora profesionālo darbību sertifikāta darbības periodā.

79. Pēc atestācijas pārbaudījuma beigām sertificēts mediators, kas kārto atestācijas pārbaudījumu, pēc komisijas priekšsēdētāja lūguma iziet no atestācijas pārbaudījuma telpas.

80. Komisijas locekļi apspriežas un balso par pozitīva vai negatīva atzinuma sniegšanu mediatoram. Atzinumu sastāda rakstveidā (5.pielikums).

81. Ja komisijas locekļu balsu skaits sadalās vienādās daļās, izšķirošā ir komisijas priekšsēdētāja balss.

82. Pēc šo noteikumu 80.punktā noteiktā atzinuma sagatavošanas sertificēts mediators, kas kārto atestācijas pārbaudījumu, tiek uzaicināts atestācijas pārbaudījuma telpā un komisijas priekšsēdētājs informē par pozitīva vai negatīva atzinuma sniegšanu.

83. Pēc atestācijas pārbaudījuma noslēgšanās, bet ne vēlāk kā trīs darbdienu laikā, komisijas priekšsēdētājs iesniedz padomē atzinumu par sertificēta mediatora darbību iepriekšējā novērtēšanas periodā.

84. Padome, pamatojoties uz komisijas iesniegto atzinumu, 10 darbdienu laikā pieņem lēmumu par jauna sertifikāta izsniegšanu vai par atteikumu izsniegt jaunu sertifikātu.

85. Šo noteikumu 84.punktā minēto lēmumu sertificētam mediatoram nosūta pa pastu piecu darbdienu laikā pēc lēmuma pieņemšanas dienas.

86. Sertificēts mediators, iesniedzot pamatotu iesniegumu Tieslietu ministrijā, mēneša laikā pēc šo noteikumu 84.punktā minētā lēmuma paziņošanas to var apstrīdēt.

**VI. Noslēguma jautājumi**

87.Biedrība „Mediācijas padome” Mediācijas likuma pārejas noteikumu 4.punktā noteikto sertifikācijas pārbaudījumu (turpmāk – pirmais sertifikācijas pārbaudījums) izsludina oficiālajā izdevumā „Latvijas Vēstnesis” līdz 2014.gada 12.augustam.

88. Informāciju par pirmā sertifikācijas pārbaudījuma rīkošanu un norises dienu biedrība „Mediācijas padome” izsludina oficiālā izdevumā „Latvijas Vēstnesis” un publicē biedrības „Mediācijas padome” interneta mājaslapā, sludinājumā norādot biedrības „Mediācijas padome” konta numuru, kurā iemaksājama sertifikācijas pārbaudījuma maksa.

89. Kandidāts, kurš vēlas kārtot pirmo sertifikācijas pārbaudījumu, šo noteikumu 17.punktā noteiktos dokumentus biedrībā „Mediācijas padome” iesniedz ne vēlāk kā 15 dienu laikā pēc sertifikācijas pārbaudījumu norises datuma izsludināšanas.

90. Biedrība „Mediācijas padome” šo noteikumu 17.punktā noteiktos dokumentus izvērtē un rakstiski nosūta kandidātam paziņojumu par atļauju kārtot sertifikācijas pārbaudījumu vai atteikumu kārtot sertifikācijas pārbaudījumu ne vēlāk kā divu nedēļu laikā pēc dokumentu iesniegšanas.

91. Biedrība „Mediācijas padome” Mediācijas likuma 20.panta noteiktajā kārtībā izveido pirmajam sertifikācijas pārbaudījumam mediatoru sertifikācijas komisiju, kas darbojas līdz padomes ievēlēšanai Mediācijas likumā noteiktajā kārtībā.

92. Biedrība „Mediācijas padome” šo noteikumu 5. un 14.punktā minētos dokumentus nodod padomei pēc tās ievēlēšanas Mediācijas likumā noteiktajā kārtībā.

Ministru prezidente L.Straujuma

Tieslietu ministre B.Broka

Iesniedzējs:

tieslietu ministre B.Broka

22.07.2014. 13:11

2839

L.France

67036828, Laura.France@tm.gov.lv